የኢህአዴግ ሴቶችና ወጣቶች ሊግ 2ኛ መደበኛ ጉባኤ በመጪው ቅዳሜ ይጀመራል
 የኢትዮጵያ ህዝቦች አብዮታዊ ዴሞክራሲያዊ ግንባር /ኢህአዴግ/ ሴቶችና ወጣቶች ሊግ 2ኛ መደበኛ ጉባኤ ከህዳር 7 ቀን ጀምሮ ለሁለት ቀናት በአዲስ አበባ እንደሚካሄድ አስታወቀ፡፡ የሊጎቹ ጉባኤ ”በመለስ አስተምህሮ የተደራጀ የሴቶችና የወጣቶች ተሳታፊነትና ተጠቃሚነት ለህዳሴያችን” በሚል መሪ ቃል ነው ፡፡ የጉባኤው አዘጋጅ ኮሚቴ ሰብሳቢና ምክትል ሰብሳቢ አቶ ደሳለኝ ገብረዮሐንስና ወይዘሮ አጸደ ገብረመስቀል ዛሬ ለጋዜጠኞች በጋራ በሰጡት መግለጫ ጉባኤው የሊጎቹ የሁለት ዓመት ተኩል አፈጻጸምና ቀጣይ የትኩረት አቅጣጫዎች ላይ ያተኩራል፡፡ በዚህም ሊጎቹ በዚሁ ጊዜ በኢኮኖሚያዊና ማህበራዊ ዘርፎች በሴቶችና ወጣቶች ተሳታፊነትና ተጠቃሚነት፣ በመልካም አስተዳደር እንዲሁም በፖለቲካ ተሳትፎ ረገድ ያከናወኗቸው ተግባራት በዝርዝር እንደሚገመገሙ ገልጸዋል፡፡ የኢህአዴግ ሴቶችና ወጣቶች ሊግ የቁጥጥር ኮሚሽን የሁለት ዓመት ተኩል ሪፖርት እንደሚቀርብም አመልክተዋል፡፡ ጉባኤው ከመጠናቀቁ በፊትም የኢህአዴግ ሴቶችና ወጣቶች ሊግ ምክር ቤትና ስራ አስፈጻሚ ኮሚቴ እንዲሁም ሊቀመንበር እንደሚሰይም ተናግረዋል፡፡ በተጠቀሰው ጊዜ በሊጎቹ በተከናወኑ ተግባራት የተገኙ ውጤቶች እንደሚመዘኑና የታዩ እጥረቶች እንደሚገመገሙ ጠቁመው ጠቃሚ አቅጣጫ በማሰቀመጥ በቀጣዩ ጊዜ የተሻለ ስራ ለመስራት የሚያስችል ግብዓት እንደሚጠበቅ ተናግረዋል፡፡ በጉባኤው ላይ የኢህአዴግ ሊቀመንበር፣ የመንግሥት ከፍተኛ የስራ ኃላፊዎች፣ ታዋቂ ግለሰቦች፣ አርሶ አደሮች፣ ወጣቶች፣ ተማሪዎችና መምህራን፣ የመንግሥት ሠራተኞች፣ ባለሐብቶች እንዲሁም ከውጭ አገር የኢህአዴግ ወዳጅ ፓርቲዎች ሊጎች ተወካዮች ይሳተፋሉ ብለዋል፡፡ በአጠቃላይ ከአንድ ሺህ 300 በላይ ተሳታፊዎች ይገኙበታል የተባለው የኢህአዴግ ሴቶችና ወጣቶች ሊግ ጉባኤ ቅዳሜ ህዳር 7 ቀን 2000 ዓ.ም በአዲስ አበባ ባህል ማዕከል የሚካሄድ መሆኑን ኢዜአ ዘግቧል፡፡